הוועדה לקידום מעמד האישה, כנסת 16, פרוטוקול מספר 43, 2003-09-10 09:00

חן רשף: אני פותח את הישיבה.

חן רשף: ביקשתי מחברת הכנסת גילה גמליאל לכנס את הישיבה הזאת כישיבה דחופה על הרקע שביתת הרעב של האמהות החד הוריות שמפגינות, מפני שנדמה לי שאנחנו חייבים להיות כל הזמן עם היד הדופק שמא חצינו קווים אדומים שאסור שמדינה – כל מדינה, קפיטליסטית ככל שתהיה – תחצה אותם, ושלא יהיו אי הבנות, אני לא סוציאליסט, אבל גם כמי שמגדיר את עצמו קפיטליסט אני חושב שיש קווים שאסור לנו לעבור, ומבחינתי המטרה של הישיבה הזאת היא לברר האם עברנו את הקווים האלה.

חן רשף: השאלה שאני רוצה לשאול מופנית בעיקר לאנשי האוצר.

חן רשף: הייתי רוצה לברר מה קורה כאשר מדובר באם חד הורית שיש לה ילד אחד, שניים או שלושה ילדים - - -

אבי אלבי: או אב חד הורי.

אבי אלבי: גם זה יש.

חן רשף: או אב חד הורי, אבל בהקשר הזה התחושה שלי היא שהרוב המכריע הן נשים, ולכן אני משתמש בלשון נקבה, אבל כל מה שאני אומר בלשון נקבה הוא גם בלשון זכר.

חן רשף: נניח שמדובר באם חד הורית שיש לה שניים-שלושה ילדים והיא רוצה ויכולה לעבוד והיא עובדת במקסימום שהנסיבות מאפשרות לה, היינו, בעבודה שהיא מוצאת, וזו יכולה להיות עבודה בחצי משרה או במשרה מלאה, אבל היא מרוויחה מעט.

חן רשף: מה הסכום המינימלי שאנחנו כמדינת ישראל חושבים שבלעדיו משפחה כזאת אינה יכולה לחיות?

חן רשף: האם בשלב כלשהו שאלנו את עצמנו אם יש איזשהו סכום שאי אפשר לגדל ילדים באמצעותו?

חן רשף: אני לא מוטרד מהאם החד הורית.

חן רשף: הלא אם חד הורית היא אם, יש לה ילד אחד, שניים או שלושה ילדים, והמצב שלילד במדינת ישראל לא יהיה מספיק אוכל או לא יהיו מספיק בגדים או שהוא יתבייש ללכת לבית-הספר כי הנעליים שלו קרועות או שלא יהיה לו איפה לגור או שהוא יצטרך לצאת לעבודה כדי לפרנס את אמו – הוא מצב שהוא מעבר לקווים האדומים של מדינה טאצ'ריסטית, וזה מה שאני מנסה לברר, כלומר, מה הסכום שאנחנו נותנים, בהנחה שהאשה רוצה לעבוד.

בתיה כהן: לאם חד הורית עם ילד אחד – בהנחה שאין לה שום הכנסות משום מקור אחר - אנחנו נותנים 2.240 שקלים, כאשר מזה עוד מנוכים 84 שקלים על חשבון ביטוח בריאות.

חן רשף: זה כל מה שהיא מקבלת, סדר גודל של 2,240 שקלים?

בתיה כהן: כן, להבטחת הכנסה.

בתיה כהן: נוסף לזה היא מקבלת קצבת ילדים בסך 146 שקלים לילד.

רחל אגמון: לפי הטבלה.

חן רשף: נניח שיש לה שני ילדים.

חן רשף: כמה היא מקבלת מכם?

בתיה כהן: הבטחת הכנסה לאם חד הורית שיש לה שני ילדים ויותר היא 2,607 שקלים.

בתיה כהן: מזה מנוכה ביטוח בריאות.

חן רשף: והיא מקבלת בערך עוד 300 שקל.

מיקי אזוב: 288 שקל.

חן רשף: חוץ מזה היא מקבלת עוד משהו ממישהו במדינת ישראל?

חן רשף: בבקשה, גברתי.

חן רשף: אני רק מבקש שתציגי את עצמך.

רחל אגמון: שמי רחל אגמון ואני עובדת היום במשרד הרווחה ואני אחראית גם על תוכניות למשפחות חד הוריות.

רחל אגמון: עדיין אין למשרד שלנו סעיף תקציבי נפרד לפעילויות למשפחות חד הוריות, אך עם זאת אנחנו משתדלים, באפשרויות שקיימות, לעשות הרבה מאוד דברים.

גילה גמליאל: אני מצטערת על האיחור.

חן רשף: חברת הכנסת גמליאל, רק כדי לעדכן אותך, אמרתי שמה שאני רוצה לדעת בישיבה הזאת זה מה דינה של אם חד הורית שיש לה שני ילדים ושרוצה לעבוד ושאין לה עבודה.

חן רשף: אני כרגע מנסה לברר מכמה כסף אמורים היא וילדיה להתקיים, ואנחנו שמענו שהיא מקבלת הבטחת הכנסה בסך 2,600 שקל.

בתיה כהן: הסכום שהיא קיבלה היה 3,346 שקל, ובעקבות הקיצוצים ירד הסכום ל-2,607 שקל.

חן רשף: לא מעניין אותי מה היה.

חן רשף: כרגע היא מקבלת 2,0607 שקל ועוד 300 שקל קצבת ילדים.

גילה גמליאל: כשנכנסתי לפה ראיתי את ויקי כנפו ולא הבנתי למה היא לא רוצה להיכנס.

אבי אלבי: היא טוענת שלא הכינו אותה לישיבה.

קריאה: לא אמרו לה שזה הנושא שיידון.

לורן פוריס: קשה לה מאוד.

מרסלה אדרי: אנחנו מכירות את החומר ואנחנו פה ואנחנו יכולות לענות.

קריאות: - - -

אבי אלבי: היא גם מרגישה חולשה.

אבי אלבי: היא ארבעה ימים בצום.

לורן פוריס: היא מאוד חלשה.

גילה גמליאל: התכנסנו כאן היום לישיבה דחופה בהיבט הזה שהגיעו למצב של שביתת רעב, ואנחנו רצינו לשמוע גם את האמהות החד הוריות וגם לבחון מה הושג עד עתה ואיפה נקודות הכשל.

גילה גמליאל: בשיחה שהיתה לי אתמול עם שר האוצר בנימין נתניהו נאמר לי שיגיע לכאן נציג משרד האוצר, ולפי אותה תוכנית קיימת גם ועדת חריגים שאמורה לטפל בנקודות האלה בדיוק שחבר הכנסת חן רשף ואני הגענו למסקנה שיש בהן בעייתיות מסוימת, ורצינו לשמוע איפה בדיוק הנקודות החסרות ומה שאר הנתונים על מנת שנוכל למצוא מענה, ולא להגיע למצב של שביתות רעב, שהן הצעד הדרסטי והצעד האחרון בכל מאבק, ולבחון איך ניתן להגיע לגישור ולהבנה על מנת לסיים את המאבק של הנשים החד הוריות.

גילה גמליאל: אני רוצה שהדיון כאן יהיה דיון תרבותי.

גילה גמליאל: נשמע את כל הצדדים, נראה מה חסר ומכאן נמשיך ונסיק מסקנות.

גילה גמליאל: אני יודעת שהנקודה שאני מעלה עכשיו אינה נוגעת להיבט הזה שאנחנו דנים בו, אבל הוקצו משאבים לנשים חד הוריות שרוצות ללמוד במוסדות להשכלה גבוהה, ובעקבות פנייתי לכל ראשי המוסדות להשכלה גבוהה הם גם דחו את מועד ההרשמה עד ה-20 באוקטובר לכל אם חד הורית שתרצה לצאת ללימודים במוסדות להשכלה גבוהה בסבסוד של משרד האוצר, ורן ישי ממשרד האוצר גם יפרט מייד באילו סכומים בדיוק מדובר כדי שנוכל לתת מענה בהיבט הזה.

גילה גמליאל: אני רוצה שנשמע מה המצב היום לאחר ההטבות שניתנו בעקבות המאבק ולראות איך מתקדמים מכאן קדימה ומה הדרישות כדי לסיים את המאבק.

גילה גמליאל: זה מאבק ממושך, ואם הגיעו למצב של שביתת רעב, יש מקום למצוא פתרון על מנת לסיים את המאבק.

חן רשף: אני רוצה להמשיך בדיוק בקו הזה.

חן רשף: אם אנחנו מתייחסים לאם חד הורית שיש לה שני ילדים ושרוצה לעבוד והיא לא יכולה, שאלתי היא מה היא מקבלת ממדינת ישראל.

גילה גמליאל: השאלה היא מה מקבלת גם אם חד הורית שעובדת וגם אם חד הורית שלא עובדת.

גילה גמליאל: אנחנו רוצים להתייחס לכל המקרים ולראות איך מתקדמים מכאן והלאה, מי היא אותה ועדת חריגים, מה הסמכויות שלה, מי אמור לפנות אליה ואיך.

גילה גמליאל: אנחנו מבקשים שיציגו בפנינו את כל תמונת המצב.

גילה גמליאל: כיוון שאפילו לנו אין מספיק נתונים, אנחנו מבקשים כאן מענה על השאלות האלה, ואם לא נקבל מענה, נראה מה הדרישות כדי לסיים את המאבק.

חן רשף: נאמר לנו שמהביטוח הלאומי היא מקבלת כ-3,000 שקל.

חן רשף: אולי נשמע מה היא מקבלת מבחינת מגורים.

רחל אגמון: אני רוצה להעמיד את הדברים על דיוקם.

רחל אגמון: כמו שאמרתי לפני שהיושבת ראש נכנסה לחדר, למשרד הרווחה אין עדיין תקציב מיוחד למשפחות חד הוריות.

רחל אגמון: עם זאת המשרד, באמצעות המחלקות לשירותים חברתיים ברשויות המקומיות, משתדל לעשות הרבה מאוד פעילויות, לא כלכליות אלא בעיקר חברתיות, לתמיכה והעצמה של המשפחות, של ה"יחד", של ההתארגנות המקומית לכל מיני פרויקטים.

גילה גמליאל: אני מבקשת למקד את הדיון.

גילה גמליאל: היום יש כמה מצבים: יש אם חד הורית שאינה עובדת, יש אם חד הורית שעובדת בשליש משרה ויש אם חד הורית שעובדת בחצי משרה.

גילה גמליאל: זמננו מאוד קצר ואני מבקשת מאוד לתמצת ולסקור את הדברים האלה.

רחל אגמון: למשרד הרווחה אין תקציב מיוחד למשפחות חד הוריות, אלא הפעילויות שנעשות נעשות באיגום משאבים של כוח אדם וכיוצא בזה.

רחל אגמון: לגבי השאלה של חבר הכנסת חן רשף באשר להטבות נוספות שניתנות למשפחות חד הוריות, כיוון שאני כותבת את החוברת של הזכויות אני יכולה לומר שלמשפחות חד הוריות יש הטבות נוספות, קטנות אבל משמעותיות - וגם הן עומדות היום בפני שינויים כאלה ואחרים, ואנחנו מנסים להתעדכן - בנושא תחבורה, בנושא ארנונה, בעיקר בנושא סידור ילד במעון, שזה משמעותי ביותר, וזכויות מסוג זה.

רחל אגמון: אבל אני חייבת לומר שחלק גדול מהזכויות גם ניתנות מתוקף זה שאותן משפחות חד הוריות מקבלות קצבאות מביטוח לאומי.

רחל אגמון: כלומר, אם חד הורית שאינה מקבלת קצבה מהמוסד לביטוח לאומי לא זכאית לכל ההטבות האלה.

רחל אגמון: לגבי ההטבות שניתנות על ידי משרד הבינוי והשיכון, אני לא יכולה לייצג אותם - - -

גילה גמליאל: על מנת שהדיון יהיה פרודוקטיבי, אולי נציג משרד האוצר יציג לנו את כל הנתונים.

גילה גמליאל: אנחנו נשאל אותו את השאלות הנוקבות שצריך לשאול בהיבט הזה כדי לבחון איפה הדברים עומדים בדיוק בנקודת הזמן הזאת.

גילה גמליאל: כל מי שתרצה לשאול אותו שאלות תאמר לי ואתן לה את רשות הדיבור כדי שנקיים פה דיון שיוביל למסקנות בסופו של תהליך.

גילה גמליאל: בבקשה, רן ישי.

רן ישי: אני רוצה לומר שני דברים בעיקר.

רן ישי: הדבר ראשון, שהוא די מוכר וידוע, הוא התוכנית שהגשנו בשיתוף משרדי הרווחה והתמ"ת, תוכנית הסיוע או תוכנית חזרה לעבודה, כפי שקראנו לה.

רן ישי: זה דבר אחד.

לאה ליברמן-בנדר: תהיה גם עבודה חוץ מתוכנית?

רן ישי: אני מבקש למצוא מישהו שחיפש עבודה דרך מטה התעסוקה של התמ"ת ולא מצא, ואחרי שננסה למצוא לו עבודה ולא נצליח - - -

קריאה: על מה אתה מדבר?

קריאה: היו - - -

גילה גמליאל: אני מבקשת לא לנהל פה ויכוח כי זה לא רלוונטי.

גילה גמליאל: ברשותך, נתמקד במה שמקבלת היום אם חד הורית עובדת ובמה שמקבלת היום אם חד הורית לא עובדת.

רן ישי: אם חד הורית שתעלה את היקף המשרה שלה בשליש - זאת אומרת, אם היא לא עובדת, היא תעבור לשליש משרה, ואם היא עובדת בשליש משרה, תעלה לשני שלישים וכדומה - תקבל מענק בסך 9,600 שקל בסוף השנה הראשונה, שמתפרס על פני שלושה טרימסטרים.

רן ישי: אני לא זוכר כרגע את החלוקה בדיוק, אבל החלק הגדול יותר יחסית של המענק יהיה אחרי ארבעה החודשים הראשוני, החלק האמצעי יהיה אחרי שמונה חודשים, והחלק הקטן יותר - - -

גילה גמליאל: ומי מסייע להן למצוא את התעסוקה?

רן ישי: בעיקרון מי שאחראי על מציאת תעסוקה הוא מטה התעסוקה של התמ"ת.

רן ישי: אני לא בקיא כרגע בנתונים של משרד התמ"ת.

רן ישי: כרגע יש רפרנט או עוזר מיוחד – בעיתון קראו לזה "נציבה" - שעוסק בנושא הזה מטעמנו – וזה לא אני – והוא מצא בקשר עם מטה התמ"ת.

רן ישי: מהפעם האחרונה שאני דיברתי עם התמ"ת אני יודע שמדובר שם על אלפי משרות פוטנציאליות.

רן ישי: אתם יכולים לצחוק, חבר'ה, אבל אני לא באתי לכאן לקומדיה.

גילה גמליאל: זה לא ממש לא מכובד מה שקורה כאן.

רן ישי: מי שרוצה לצחוק שיצחק, אבל אני יודע על היקף של אלפי משרות פוטנציאליות.

רן ישי: אני מסייג את זה, על פי ההגיון שלי, ולא באופן מקצועי כי אני - - -

גילה גמליאל: נניח שנשים חד הוריות מנסות למצוא תעסוקה ולא מצליחות.

גילה גמליאל: מה אז?

רן ישי: מי שלא מצליחה למצוא תעסוקה תישאר במערכת הקצבאות כמו שהיא היום.

ויקי כנפו: כמו שהיא היום, אחרי הקיצוצים.

רן ישי: אחרי הקיצוצים.

ויקי כנפו: אז מה?

ויקי כנפו: איך אני אני חיה מ-1,300 שקל?

רן ישי: אני לא יכול להתייחס לנתונים ספציפיים.

רן ישי: אני לא יודע איך הגעת ל-1,300 שקל.

ויקי כנפו: זה מה שאני מקבלת.

לאה ליברמן-בנדר: ואת עובדת.

גילה גמליאל: השאלה היא מי אותה ועדת חריגים שדובר עליה ושאמורה לטפל במקרים חריגים ומה הרכבה.

רן ישי: זה הדבר השני שרציתי לדבר עליו ושהוא פחות מוכר: ועדת החריגים.

רן ישי: בראש הוועדה עומד השופט קמא, חברים בה ד"ר מומי דהן, ד"ר אילנה ירון, אפי ארבל שהוא איש אוצר לשעבר וד"ר יגאל בן-שלום שהיה פעם מנכ"ל משרד הרווחה.

רן ישי: הוועדה מגבשת היום קריטריונים שלפיהם יוענק סיוע לאנשים או לנשים שנפגעו, כפי שהשופט מגדיר, אבל אני עוד לא יודע - - -

גילה גמליאל: מתי הם יגבשו את המסקנות שלהם?

רן ישי: היום דיברתי עם השופט.

רן ישי: בהתחלה היתה לנו איזושהי בעיה עקרונית שהיא בעיה של השגת נתונים, שאני לא רוצה להיכנס אליה.

רן ישי: זאת היתה בעיה בתוך הממשלה; זאת לא בעיה של אף אחד פה, אלא שלנו.

רן ישי: התעכבנו קצת עם השגת הנתונים.

רן ישי: כרגע ממתינים לנתונים השלמים מביטוח לאומי שאמורים להגיע.

רן ישי: לשופט קמא יש כבר הטיוטה של הנוסחה מבחינתו.

רן ישי: בצורה אופטימלית הוא דיבר אתי על כך שתוך שבוע עד עשרה ימים הוא יגיש את הדוח לשר האוצר.

רן ישי: בכל מקרה הוא אמר לי זה שעד ראש השנה זה יוגש.

גילה גמליאל: ואז מה?

גילה גמליאל: מה המטרות?

לאה ליברמן-בנדר: כמה כסף יש לוועדה הזאת?

לאה ליברמן-בנדר: גם התפטרה חברה מהוועדה.

לאה ליברמן-בנדר: זה לא דבר כל כך פשוט.

גילה גמליאל: אנחנו רוצים להתעדכן.

ויקי כנפו: מותר לשאול כמה כסף?

ויקי כנפו: אין עבודה.

ויקי כנפו: אני הסתובבתי ב-27 יישובים, אין עבודה.

ויקי כנפו: אני לא דיברתי עם אמהות חד הוריות; דיברתי עם ראשי הערים, עם יושב ראש ההסתדרות.

ויקי כנפו: אין עבודה, ואם יש 300,000 מובטלים, יקבלו אם חד הורית שיש לה ילדים?

קריאות: - - -

גילה גמליאל: אז בואו נראה מה ועדת החריגים אומרת.

גילה גמליאל: ברשותכם, אנחנו מכירים את הנושא, דנו בו ואני רוצה לראות איך מתקדמים מפה הלאה.

גילה גמליאל: אם אתן רוצות להתווכח, אני לא באתי לפה להתווכח.

גילה גמליאל: באתי לנהל דיון ולקבל נתונים שאני חושבת שגם לכן וגם לי הם חסרים כרגע.

גילה גמליאל: לגבי ועדת החריגים, בתוך עשרה ימים - - -

ויקי כנפו: סליחה, אני באתי לכאן לא מוכנה, כי לא ידעתי על מה הולכים לדבר כאן.

ויקי כנפו: יש לי נתונים מביטוח לאומי, מלשכות תעסוקה.

ויקי כנפו: חבל שלא ידעתי על מה הדיון.

ויקי כנפו: אלה נתונים שלא אני המצאתי.

גילה גמליאל: ויקי, אני רוצה לשמוע את הנתונים.

גילה גמליאל: כשהוא יסיים לדבר ונקבל את כל האינפורמציה, נראה מה חסר לנו.

גילה גמליאל: בכל אופן כרגע חסרה לי כאן הקשבה.

גילה גמליאל: לגבי ועדת החריגים, אני רוצה לדעת מה בכוונתם - - -

אתי יקותיאל: - - -

גילה גמליאל: הוא בעצמו עדיין לא יודע ורק היום הוא קיבל את הנתונים.

גילה גמליאל: אז אני לא יודעת איך אתן יודעות.

ויקי כנפו: אנחנו יודעות.

גילה גמליאל: אני רוצה לדעת מה היעדים של הוועדה.

גילה גמליאל: שמענו שבתוך עשרה ימים מגבשים קריטריונים, אבל למה?

גילה גמליאל: לאותם מצבים של נשים חד הוריות- - -

רן ישי: אני יכול לדבר יותר על הפרוצדורה ואני אנסה גם לגעת בזה.

רן ישי: שוב, אני לא מכיר את הקריטריון כי הוא עוד לא הסתיים ואני גם לא יושב בוועדה, אבל אני יודע שהרעיון הוא לבחון שם בעיקר מקרים של נשים שנפגעו פגיעות מצרפיות, זאת אומרת שנפגעו יותר מאשר בכיוון אחד על ידי הקיצוץ בקצבאות.

רן ישי: מה זה אומר בדיוק מבחינת א', ב', ג' אני לא יודע ואני חושב שאנחנו לא נדע את זה עד שהשופט יגיש את הדוח.

רן ישי: מבחינה פרוצדורלית - --

לאה ליברמן-בנדר: זאת הגישה לנשים, הפרטים לא חשובים, אין נתונים.

רן ישי: את שמעת אותי אומר שהפרטים לא חשובים?

קריאות: - - -

רן ישי: אני איש אוצר, אני לא איש ביטוח לאומי.

גילה גמליאל: אני רוצה לקבל את כל הנתונים ואני עדיין לא מקבלת אותם.

גילה גמליאל: הוועדה הזאת גובשה מזמן, נכון?

רן ישי: כן, הוועדה הזאת כונסה - - -

גילה גמליאל: אז למה לוקח להם כל כך הרבה זמן לגבש קריטריונים?

רן ישי: כמו שאמרתי קודם, זאת בעיה של הממשלה, ולא שלכם.

רן ישי: זאת אומרת, זאת בעיה שלנו- - -

גילה גמליאל: אז צריך לפתור אותה, כי יש כבר נשים שפתחו בשביתת רעב ורוצות לדעת - - -

רן ישי: הבעיה נפתרה.

רן ישי: זה לקח כמה שבועות עד שהצלחנו להגיע למצב שבו אנחנו יכולים לקבל נתונים.

גילה גמליאל: המטרה של ועדת החריגים היא לפתור בעיות של אותן נשים חד הוריות שלא מגיעות לשכר המינימום בהיבט הזה של לפרנס משפחה, במידה שהן עשו את הכול כדי למצוא תעסוקה, ולא ניתנה להן ההזדמנות הזאת?

רן ישי: אני לא בטוח לגבי הנקודה הזאת, אני גם לא בטוח לגבי שכר מינימום.

רן ישי: למיטב ידיעתי – זה לפי החישובים שאנחנו עשינו – אם חד הורית עם שני ילדים שמקבלת את הקצבה ומקבלת את ההטבות האחרות - וזה כולל שני הדברים המרכזיים שאני מתייחס אליהם, היינו, סיוע בשכר דירה ובסידור ילדים במעון - הסכום שהיא מקבלת עולה על שכר המינימום כפי שהוא קבוע בחוק.

ויקי כנפו: רן, סליחה, כמה מילים.

גילה גמליאל: בבקשה, ויקי.

ויקי כנפו: חודשיים אני אומרת שאני לא נגד ביבי ולא נגד התוכנית, אבל עכשיו גם אתה בא לא מוכן.

ויקי כנפו: לא הכנתם שיעורי בית, אין לכם נתונים מדויקים, לא כלום.

ויקי כנפו: איך אפשר לדון?

ויקי כנפו: תכינו שיעורי בית, תביאו נתונים מדויקים מהביטוח הלאומי, נקיים דיון בוועדה הזאת.

ויקי כנפו: סתם נשב כאן ונתקוף אחד את השני?

קריאות: - - -

ויקי כנפו: אני אתקוף אותו, הוא יתקוף אותי, וזה לא לעניין בכלל, כי הוא לא מוכן וגם אני לא מוכנה.

ויקי כנפו: זה מה שאתם רוצים?

מרסלה אדרי: זה לא רציני - - -

ויקי כנפו: אתה בעצמך אומר "למיטב ידיעתי", "אולי", "אני לא בטוח".

ויקי כנפו: חודשיים אני אומרת שאתם בסדר, רק שהנתונים שנתנו לכם לא מדויקים.

ויקי כנפו: שנינו, אני וביבי, עלינו על סולם גבוה מדי.

ויקי כנפו: אני ירדתי.

ויקי כנפו: שיירד.

ויקי כנפו: עוד חודש אני מוכנה לשבות רעב, אני אחכה לו.

ויקי כנפו: יעשה שיעורי בית, ילמד את הנתונים המדויקים, יבנה תוכנית כלכלית מהנתונים המדויקים - אני קמה והולכת.

רן ישי: אם אפשר, אני רוצה להתייחס רק לשני דברים.

רן ישי: נכון שאני פחות מוכן מכפי שרציתי, אבל לא משנה, זאת לא בעיה שלכם, זו בעיה שלי.

רן ישי: נכון, לא הייתי מוכן בזמן מבחינת היכולת שלי לאסוף את הנתונים האלה, אבל אני זוכר, לפחות לגבי שר האוצר, שכאשר הוא הציג את הנתונים באותה מסיבת עיתונאים, הוא בא עם נתונים מוכנים ומדויקים.

ויקי כנפו: לא, רן, לא מדויקים.

ויקי כנפו: ישבתי אחר כך עם השר שטרית ואמרתי לו שהנתונים לא מדויקים ואני מוכנה לתת לו תעודת זהות, שייכנס לביטוח הלאומי ויחזור עם הנתונים המדויקים ושיהיה מספיק אמיץ גם לצאת עם זה לציבור.

ויקי כנפו: עד היום לא קיבלתי תשובה, ואני כן יודעת את הנתונים המדויקים, אבל הוא לא יודע.

גילה גמליאל: תודה.

גילה גמליאל: בבקשה, גברתי.

אתי יקותיאל: עבדתי כבר שבוע שלם על הנתונים שקיבלנו מהשרים, וישבנו בינינו לבין עצמנו, כי אנחנו מכירות את הנתונים בשטח.

אתי יקותיאל: שמי אתי יקותיאל, אני אם חד הורית לשמונה ילדים, שלושה מהם קטינים.

אתי יקותיאל: אני מקבלת דמי מזונות.

אתי יקותיאל: משום מה בכל מסמך שאנחנו מקבלים לידינו מערבבים תמיד שמן ומים, וזה הרי לא ייתכן.

אתי יקותיאל: יש קצבאות, הבטחת הכנסה והשלמת הכנסה, ויש מזונות.

אתי יקותיאל: דמי מזונות הם לרווחת הילד.

אתי יקותיאל: הם נקבעו על ידי שופט.

אתי יקותיאל: אין חוק מעל החוק, כי זו אנרכיה.

אתי יקותיאל: דמי מזונות הם לרווחת הילד, נקודה.

אתי יקותיאל: על זה אין ויכוח.

חן רשף: לא הבנתי מה את אומרת.

אתי יקותיאל: תכף תבין.

אתי יקותיאל: עבדתי בעבודה יזומה ששכרה המדויק 3,084 שקל.

אתי יקותיאל: דמי מזונות – 2,180 שקל.

אתי יקותיאל: הורידו לי את דמי המזונות ל-963 שקל.

אתי יקותיאל: כיום, לאחר שהגשתי את הפיטורין שלי מאחר שאין יותר תקציב לנושא הספציפי הזה- - -

קריאה: היא פוטרה.

אתי יקותיאל: גרתי במצפה רמון.

אתי יקותיאל: האבטלה שם היא עמוקה.

אתי יקותיאל: אני לא מתביישת לעבוד בשום עבודה.

אתי יקותיאל: אגב, אני בת 49, עבדתי כל ימי חיי בכל עבודה.

אתי יקותיאל: אני יכולה לתת יותר.

אתי יקותיאל: הורידו לי 1,100 שקל, ממשיכים להוריד לילדיי.

אתי יקותיאל: ביום שישי שלפני תחילת שנת הלימודים באתי לבנק להוציא כסף כדי לקנות לילדיי נעליים ובגדים לבית הספר.

אתי יקותיאל: עדיין מורידים לי 1,100 שקל.

אתי יקותיאל: על מה ולמה?

אתי יקותיאל: אלה דמי מזונות נטו שאבי הילדים משלם.

אתי יקותיאל: בפחד נוראי ניגשתי אליו וביקשתי לראות את התלושים המראים מה הוא משלם.

אתי יקותיאל: הוא אכן משלם את מלוא הסכום שהוא נדרש לשלם כחוק לביטוח הלאומי.

חן רשף: את רוצה להגיד לי שהוא משלם 2,000 שקל ומורידים לך 1,100 שקל כך שנשארים לך 900 שקל?

אתי יקותיאל: ביום שישי לפני שבועיים הורידו לי 1,070 שקל.

אתי יקותיאל: אתם רוצים לראות את זה?

אתי יקותיאל: אני מוכנה להראות.

גילה גמליאל: זה מקרה חמור.

לאה ליברמן-בנדר: זה לא מקרה ספציפי, זאת המדיניות.

מרסלה אדרי: זאת המדיניות של הביטוח הלאומי.

קריאות: - - -

אתי יקותיאל: אני רוצה להוסיף ולומר שהבעיה יותר חמורה.

גילה גמליאל: אם מה שאת אומרת נכון, זה דבר חמור כי לנו נאמרו פה בוועדה דברים שונים מהביטוח הלאומי.

גילה גמליאל: נאמר לנו - - -

אתי יקותיאל: אני אומר לך למה זה קורה.

קריאות: - - -

גילה גמליאל: אי אפשר לדבר כך כי לא שומעים כלום.

גילה גמליאל: מה שאת מציגה זה נתון חמור, כי מה שנאמר לנו אז על ידי נציגות הביטוח הלאומי - - -

קריאה: היא לא היחידה.

גילה גמליאל: את זה צריך ואפשר לפתור.

גילה גמליאל: כמו שדרשו בעבר מהביטוח הלאומי את החובות רטרואקטיבית ופטרנו אותן, וביטלו - - -

בתיה כהן: עוד לא בוטלו.

בתיה כהן: הם רק הוקפאו.

גילה גמליאל: ביטלו את זה.

גילה גמליאל: נאמר במפורש על ידי שר האוצר שזה יבוטל.

מיכל שמאי: אבל זה לא נעשה בפועל.

גילה גמליאל: זה ייעשה בפועל.

גילה גמליאל: נאמר בצורה ברורה שזה יבוטל.

גילה גמליאל: גם אני קיבלתי מכתב משר העבודה והרווחה שזה מבוטל.

גילה גמליאל: הוא נתן הנחיה שזה לא יהיה.

גילה גמליאל: למה מתווכחים על עובדות?

גילה גמליאל: זו עובדה.

גילה גמליאל: אם תראו לי מקרים שזה לא נעשה, אנחנו נטפל בזה.

קריאה: בינתיים לא גובים את החובות.

קריאות: - - -

חן רשף: אולי נשמע את נציג משרד האוצר בעניין זה?

מרסלה אדרי: זו נקודה אחת.

מרסלה אדרי: אנחנו יכולים לשבת כל היום ולדבר על הרבה-הרבה נקודות, וזה לא ייגמר.

מרסלה אדרי: צריך להיכנס למשא ומתן ולפתור את הבעיות.

קריאות: - - -

אברהם אלבי: יש בעיות בוערות מאוד, ואני חייב להגיד את הדברים.

אברהם אלבי: אני מחובר לכל - - -

גילה גמליאל: מאוד קשה לנהל היום את הישיבה.

גילה גמליאל: תסיימי בבקשה במשפט אחד.

אתי יקותיאל: שכחתי לציין שבתקופה מסוימת עבדתי בניהול מטבח עד שנגמר לי הגב והייתי ממש חולה במשך תקופה ארוכה מאוד.

אתי יקותיאל: קיבלתי דמי אבטלה, ומה שמצחיק הוא שמהמזונות הילדים שלי לא קיבלו ולו אגורה אחת.

אתי יקותיאל: אתם יכולים לבדוק את זה, אני אשאיר לכם את תעודת הזהות שלי.

ויקי כנפו: אבל הבעל ממשיך לשלם.

ויקי כנפו: איפה הולך הכסף הזה?

אתי יקותיאל: איפה כל הכסף של הילדים שלי?

טליה בנלולו: הייתי בביטוח הלאומי.

טליה בנלולו: אלה לא מקרים חריגים.

טליה בנלולו: היתה שורה של מקרים.

טליה בנלולו: הופסקו המזונות לגמרי.

קריאות: - - -

גילה גמליאל: אפשר לשמוע את הנציגה של הביטוח הלאומי?

גילה גמליאל: בבקשה, גברתי.

בתיה כהן: ראשית, אני רוצה רק להסתייג ולומר שאני מאגף הבטחת הכנסה והיידע שלי במזונות הוא יידע כללי.

לורן פוריס: זה בעייתי.

בתיה כהן: הזמינו את אגף הבטחת הכנסה.

בתיה כהן: אם הוועדה היתה מזמינה נציג נושא מזונות, היה בא נציג נושא מזונות.

גילה גמליאל: אנחנו לא התכוונו להתמקד בסוגייה הזאת, כי כבר דנו בה, ואז נאמר לנו משהו שונה.

בתיה כהן: מה שאני כן יודעת מיידע כללי , ואני לא מתייחסת ספציפית למקרה - - -

אתי יקותיאל: - - -

בתיה כהן: דקה, קשה לי לדבר כשאת מתפרצת לדבריי.

בתיה כהן: מה שידוע לי הוא שכאשר החייב במזונות משלם את המזונות בפועל לביטוח הלאומי, גם אם לאשה יש הכנסות מדמי אבטלה או מעבודה היא מקבלת את זה כהפרש, ואם את טוענת שהוא שילם ולא קיבלת את זה, אני אבדוק את זה.

קריאות: - - -

גילה גמליאל: אלה דברים שצריך לבדוק אותם נקודתית.

חן רשף: אבל רואים את ההפרש הזה כתוספת להכנסה שלה, כאילו הרוויחה אותו, וזה מה שמפריע לה.

טליה בנלולו: אני מכירה מקרה שהבעל לא משלם לביטוח לאומי, והביטוח הלאומי הפסיק טוטאלית את המזונות.

טליה בנלולו: הרי המדינה שלנו גיבתה את הילדים כל השנים.

טליה בנלולו: הבעל משלם או לא משלם, נמצא או לא נמצא, האשה שכבה עם חמישה גברים, היא לא יודעת מי האבא – הביטוח הלאומי משלם את מזונות הילד.

טליה בנלולו: היום החוק הזה ירד, החוק הכי מנדטורי.

אתי יקותיאל: וזה לא ייתכן, זה לא יעלה על הדעת.

גילה גמליאל: אנחנו כרגע רוצים להתקדם.

אתי יקותיאל: עכשיו אני רוצה לגעת בקטע של העבודה, אם תרשי לי.

אתי יקותיאל: פה מדובר על הנושא של ה-DISREGARD – 1,500 שקל - -

קריאות: - - -

חן רשף: כמה ה-DISREGARD?

30807: היה DISREGARD של 1,184 שקל.

30807: במסגרת התוכנית הוא ירד ל-487 שקל.

גילה גמליאל: אתה יכול להציג את עצמך, בבקשה?

30807: גלעד קריב, מהמרכז לפלורליזם, מקואליציית הארגונים שמסייעת למאבק.

30807: התוכנית הכלכלית של האוצר הביאה לאבסורד הבא: אם חד הורית לשני ילדים שלא עבדה – איבדה קצבה בסך 22%.

30807: אם חד הורית שיצאה לעבוד ועבדה במשרה מלאה והרוויחה שכר מינימום – איבדה באחת 57%.

30807: אז איך יכול להיות שמדברים על תמריצים לעבודה ועל תוכנית שאמורה לדרבן נשים לעבודה כשבאחת אם שעובדת איבדה 60%?

30807: איך זה מתקשר עם המסר?

גילה גמליאל: אחוזים כרגע לא מדברים אלינו.

גילה גמליאל: אנחנו רוצים שכל אם חד הורית במדינת ישראל תוכל לכלכל את עצמה ואת ילדיה בכבוד.

גילה גמליאל: מה שמעניין אותנו הוא שהסטטוס קוו יאפשר לאמהות החד הוריות לחיות בכבוד.

גילה גמליאל: אנחנו רוצים לדעת מספרים ולא אחוזים.

אתי יקותיאל: המזונות שעומדים על 2,180 שקל ירדו ל-963 שקל.

אתי יקותיאל: האם זה מספיק ברור?

בתיה כהן: זה במקרה הספציפי שלך.

אתי יקותיאל: - - -

גילה גמליאל: אני רוצה לשאול את החברות שנמצאות כאן היום שאלה פשוטה: מה מבחינת

גילה גמליאל: כן צריך לעשות כדי לסיים את המאבק הזה?

גילה גמליאל: מה בהתדיינות עם משרד האוצר יגרום לסיום המאבק?

לאה ליברמן-בנדר: שתהיה קודם התדיינות.

גילה גמליאל: לדעתי, צריך לבחון את כל הדברים ולראות בדיוק מה הושג - והושגו הרבה דברים בעקבות המאבק של האמהות החד הוריות – ויחד עם זאת צריך לראות מה עוד חסר כדי לסיים את המאבק.

גילה גמליאל: אני רוצה לשמוע את ויקי כנפו.

ויקי כנפו: קודם כול שנחדש את המשא ומתן לפני שיקרה עוד אסון אחרי האסון שקרה אתמול.

ויקי כנפו: דבר שני, כמו שאמרתי, חובה לקבל את הנתונים המדויקים, גם של לשכות העבודה, גם של המוסד לביטוח לאומי.

ויקי כנפו: גם אני לא רוצה ביטוח לאומי, לא רוצה קצבאות.

ויקי כנפו: תיקחו אותן.

ויקי כנפו: קצבאות בשבילי הן עונש כי אני לא יכולה ללמוד, אני לא יכולה לצאת לחוץ לארץ, אני לא יכולה להחזיק רכב.

ויקי כנפו: אני לא נחשבת, ממש לא נחשבת.

ויקי כנפו: אני רוצה עבודה כדי להתקיים בכבוד, ואין עבודה.

ויקי כנפו: אי אפשר לייצר עבודות ביום אחד, גם לא בחודשיים גם לא בכמה חודשים, אבל אז אני רוצה להתקיים בכבוד.

חן רשף: וכמה את מקבלת כשאין לך עבודה?

ויקי כנפו: עד עכשיו עבדתי.

ויקי כנפו: יצאתי למאבק, פוטרתי.

חן רשף: אני מנסה לברר כמה מקבלת מי שאין לה עבודה.

קריאות: - - -

ויקי כנפו: אני מדברת על עצמי.

ויקי כנפו: אני עבדתי כשיצאתי למאבק.

ויקי כנפו: קיצצו לי 50%.

ויקי כנפו: לכן, יצאתי.

חן רשף: אבל אנחנו רוצים לדעת כמה מקבלת אם חד הורית עם שני ילדים.

ויקי כנפו: אם חד הורית עם שני ילדים מקבלת 3,300 שקל – אחרי הקיצוץ.

חן רשף: זאת אומרת, זה המקסימום שהיא מקבלת.

חן רשף: אני שואל את נציגי המוסד לביטוח לאומי: לדעתכם, אשה עם שני ילדים יכולה לחיות מ-3,000 שקל לחודש?

בתיה כהן: מי שקובע זה משרד האוצר.

קריאות: - - -

חן רשף: וזה לאדם אחד.

חן רשף: בדרך כלל שניים עובדים במשפחה.

חן רשף: רבותי, מישהו במדינה הזאת צריך לשבת ולשאול את עצמו מה המינימום שמאפשר קיום.

קריאות: - - -

גילה גמליאל: סליחה, אני לא מוכנה שחבר כנסת ידבר, ואתם תלוו אותו בקריאות ביניים.

חן רשף: האם מישהו אצלנו במדינת ישראל – ואני מרגיש חלק מהמנגנונים שלה כרגע – ישב ושאל את עצמו מה המינימום שמאפשר קיום לאדם מבוגר במדינת ישראל, לילד אחד, שני ילדים, שלושה, ארבעה, ובדק אם התוכניות שלנו לא גורמות בסופו של דבר לזה שאנחנו שולחים אנשים לחיות במצב שבו פשוט אי אפשר לחיות?

חן רשף: אני רוצה תשובה לשאלה הזאת.

ויקי כנפו: אבל, כבודו, אני חודשיים שואלת את השאלה הזאת.

ויקי כנפו: לא יצאתי למאבק, יצאתי לדבר עם ביבי.

ויקי כנפו: ביקשתי רק דבר אחד: תבנה לי תוכנית כלכלית עם מה שנשאר.

ויקי כנפו: לא רציתי מאבק, לא רציתי מנהיגות, לא רציתי כלום.

ויקי כנפו: חודשיים שאלתי שאלה אחת, אותה שאלה שאתה שואל.

לאה ליברמן-בנדר: בג"ץ שאל את משרד האוצר - - -

חן רשף: שאלתי שאלה, אני מבקש תשובה.

גילה גמליאל: אני רוצה לסכם מספר דברים.

ויקי כנפו: כששמעו אותי שואלת את השאלה הזאת מישהו פנה אליי?

ויקי כנפו: מישהו קם?

ויקי כנפו: אף אחד לא קם, גם לא השרות.

ויקי כנפו: אני לבד מנהלת מאבק.

ויקי כנפו: ועכשיו, אחרי חודשיים שאני שואלת את השאלה הזאת, שואלים אותה כאן.

מרסלה אדרי: לובי הנשים בכנסת לא בא לסייע לנו בכלל.

חן רשף: אתן באתן לכאן כדי לפטפט או כדי לקדם את העניין?

חן רשף: אני שאלתי שאלה - - -

לאה ליברמן-בנדר: אני רוצה לשמוע את התשובה שהמדינה נתנה לבית המשפט העליון.

ויקי כנפו: - - -

גילה גמליאל: סליחה, אני לא רוצה להגיע למצב שננעל את הדיון בצורה כזאת.

גילה גמליאל: מדברים כאן על הלובי של הנשים בכנסת.

גילה גמליאל: להזכירכם, הדיון הזה הוא הדיון הרביעי שהוועדה מקיימת בנושא, ובעקבות הרבה דיונים שהיו כאן גם נמנעו הרבה גזרות וגם בוטלו גזרות עם כל המאבק שלנו, יחד עם ויקי כנפו.

גילה גמליאל: יחד עם זאת הגיע הזמן לסיים את המאבק הזה תוך כדי זה שאנחנו מגיעים להבנות ורואים מה עוד חסר.

גילה גמליאל: לבוא ולדבר כל היום, עם כל הכבוד, זה לא יוביל לשום מקום.

גילה גמליאל: הגיע הזמן לעבור לדברים פרקטיים.

גילה גמליאל: אני אומרת בצורה ברורה שהושגו הישגים.

גילה גמליאל: בזכותכן הושגו הישגים.

גילה גמליאל: יחד עם זאת, מה לעשות, במשאים ומתנים אף פעם לא מגיעים למקסימום, משום צד, אבל צריך לראות מה נותר כדי ליצור מצב שאמהות חד הוריות תוכלנה לחיות בכבוד ולכלכל את ילדיהן בכבוד.

גילה גמליאל: צריך לבדוק מה חסר בסל שהוצג כדי להשלים את מה שחסר.

גילה גמליאל: זה בדיוק הכיוון שבו צריך לפעול.

גילה גמליאל: דיברתי עם ויקי כנפו.

גילה גמליאל: אני מבקשת כרגע שנשב בצוות מצומצם בהשתתפות ויקי כנפו, חבר הכנסת חן רשף, אני ורן ישי, נקבל לידינו את כל הנתונים שעוד חסרים לנו ונראה מה עוד חסר בהיבטים האלה ונדרוש זירוז ועדת החריגים.

גילה גמליאל: מבחינה זו אני חושבת שעבר יותר מדי זמן.

גילה גמליאל: אני רוצה לבחון בדיוק מה הקריטריונים של ועדת החריגים - - -

לאה ליברמן-בנדר: איפה שר האוצר?

גילה גמליאל: סליחה, אני מנהלת את הישיבה הזאת ואני לא רוצה לעסוק כאן בפוליטיקה.

גילה גמליאל: אני רוצה פרקטיות.

גילה גמליאל: זה מה שהוביל אותנו במהלך כל הישיבות הקודמות.

גילה גמליאל: בכל ישיבה השגנו עוד משהו, וגם מהישיבה הזאת אני רוצה לצאת עם עוד משהו בהיבט הזה.

גילה גמליאל: ברשותכם, נכנס בהקדם ישיבה של ארבעתנו, נשיג את כל הנתונים שעוד חסרים לנו ונראה בדיוק את הנתונים, תוך כדי אמירה חד משמעית שמה שיוביל אותנו בהסקת המסקנות זה להגיע למצב שאם חד הורית במדינת ישראל תוכל לחיות בכבוד ולכלכל את ילדיה בכבוד.

גילה גמליאל: אני מודה לכם.

גילה גמליאל: הישיבה נעולה.

אברהם אלבי: רגע, יש משהו מאוד חשוב.

אברהם אלבי: את חייבת לשמוע את זה.

אברהם אלבי: לא ייתכן שאני לא אגיד את זה.

אברהם אלבי: אני במאהל.

אברהם אלבי: אני קולט שם את המשפחות, אני מנהל הלוגיסטיקה של המאהל, ויש משפחות שאין להן לאן לחזור.

גילה גמליאל: כל מקרה פרטי אני אשמח לקבל.